“กรมขนส่งทางบก” เล็งไฟเขียวนำ Eco Car ให้บริการแท็กซี่ หนุนค่าโดยสารลดฮวบ 30%
"กรมขนส่งทางบก" เล็งไฟเขียวนำ Eco Car ให้บริการแท็กซี่ หนุนค่าโดยสารลดฮวบ 30%
11 ธ.ค. 2562

ผู้สื่อข่าวรายงานว่า วันนี้ (11 ธ.ค.2562) กรมการขนส่งทางบก ได้ศึกษามาตรการเยียวยารถแท็กซี่รูปแบบดั้งเดิม เพื่อชดเชยการเปิดให้รถยนต์ส่วนบุคคล (ป้ายดำ) สามารถจดทะเบียนเป็นรถยนต์สาธารณะที่ให้บริการผ่านแอปพลิเคชั่นได้อย่างถูกต้องตามกฎหมาย โดยหนึ่งในมาตรการดังกล่าว คือ การเปิดให้ผู้ขับขี่แท็กซี่สามารถนำรถยนต์ที่มีกำลังของเครื่องยนต์และมอเตอร์ไฟฟ้าไม่น้อยกว่า 50 กิโลวัตต์ มาให้บริการแท็กซี่ได้ โดยรถยนต์ขนาดดังกล่าวเทียบเท่ากับรถยนต์ประหยัดพลังงาน (Eco Car) ที่มีขนาดเครื่องยนต์ 1,200-1,300 ลูกบาศก์เซนติเมตร (CC) จากเดิมต้องใช้รถยนต์ที่มีขนาด 1,600 CC ขึ้นไปเท่านั้น
นอกจากนี้ รถแท็กซี่ที่ให้บริการด้วย Eco Car หรือแท็กซี่ขนาดเล็ก จะมีอัตราค่าโดยสารถูกกว่าแท็กซี่ปกติแบบเดิม เพราะมีต้นทุนรถที่ถูกกว่า โดยรถแท็กซี่ขนาดปกติที่ให้บริการอยู่ในปัจจุบันมีต้นทุนตัวรถและค่าติดตั้งอุปกรณ์อยู่ที่ 1 ล้านกว่าบาท แต่รถแท็กซี่ Eco Car จะมีต้นทุนรถยนต์และอุปกรณ์รวมกันประมาณ 7 แสนบาทเท่านั้น หรือถูกกว่ากันอย่างน้อย 30% ซึ่งก็จะส่งผลให้อัตราค่าโดยสารรถแท็กซี่ขนาดเล็กจะถูกลง 30% จากแท็กซี่ในปัจจุบัน
สำหรับแนวทางนี้ยังส่งผลให้รถแท็กซี่ในอนาคตจะมีทั้งหมด 3 ขนาด และมีอัตราค่าโดยสารแบ่งเป็น 3 ช่วงราคา ได้แก่ รถแท็กซี่ Eco Car มีอัตราค่าโดยสารถูกที่สุด , รถแท็กซี่ขนาดทั่วไปในปัจจุบันที่ใช้รถยนต์ขนาด 1,600 CC ขึ้นไป และรถแท็กซี่ขนาดใหญ่ หรือ แท็กซี่แวน ที่มีเครื่องยนต์ขนาด 2,000 CC ขึ้นไป ซึ่งมีอัตราค่าโดยสารสูงที่สุด